|  |
| --- |
| PATVIRTINTA |
| Klaipėdos miesto savivaldybės tarybos 2013 m. vasario 28 d. sprendimu Nr. T2-36 |
| (Klaipėdos miesto savivaldybės |
| tarybos 2020 m. lapkričio 17 d. |
| sprendimo Nr. T1-297 redakcija) |

**KLAIPĖDOS MIESTO SAVIVALDYBĖS ADMINISTRACIJOS DIREKTORIAUS REZERVO NAUDOJIMO TAISYKLĖS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės administracijos direktoriaus rezervo lėšų naudojimo taisyklės (toliau – Taisyklės) nustato Klaipėdos miesto savivaldybės administracijos (toliau – Savivaldybės administracija) direktoriaus rezervo lėšų skirstymo ir naudojimo Klaipėdos miesto savivaldybėje tvarką.

2. Savivaldybės administracijos direktoriaus rezervas (toliau – rezervas) – savivaldybės biudžeto asignavimų dalis.

3. Rezervo dydis turi būti ne didesnis kaip 1 procentas patvirtintų savivaldybės biudžeto asignavimų sumos.

4. Konkretus rezervo dydis nustatomas kasmet tvirtinant arba tikslinant atitinkamų biudžetinių metų savivaldybės biudžetą.

**II SKYRIUS**

**REZERVO NAUDOJIMO TIKSLAI**

5. Rezervo lėšos naudojamos:

5.1. ekstremaliosioms situacijoms ir (arba) ekstremaliesiems įvykiams likviduoti, jų padariniams šalinti ir padarytiems nuostoliams iš dalies apmokėti;

5.2. gaisrų ir stichinių nelaimių padariniams likviduoti ir jų padarytiems nuostoliams iš dalies apmokėti.

**III SKYRIUS**

**REZERVO LĖŠŲ SKYRIMAS**

6. Sprendimą dėl lėšų skyrimo priima Savivaldybės administracijos direktorius įsakymu.

7. Prašymas skirti lėšas iš rezervo teikiamas Savivaldybės administracijos direktoriui. Prašymai turi būti pateikti ne vėliau kaip per mėnesį nuo Taisyklių 5 punkte nurodytų aplinkybių.

8. Vyriausybės ir (arba) Savivaldybės ekstremaliųjų situacijų komisijos, ekstremaliosios situacijos vadovo, Ekstremaliųjų situacijų operacijų centro sprendimams ar pavedimams vykdyti būtinas lėšas Savivaldybės administracijos direktorius įsakymu skiria be prašymo. Šiuo atveju Savivaldybės administracijos direktoriaus įsakymo projektą dėl lėšų skyrimo iš rezervo Savivaldybės administracijos direktoriaus pavedimu rengia Savivaldybės administracijos padalinys, atsakingas už konkretaus sprendimo ar pavedimo įgyvendinimo ar vykdymo išlaidų pateikimą apmokėti pagal kompetenciją.

9. Prašymus skirti lėšas iš rezervo gali teikti fiziniai ir juridiniai asmenys, kurie dėl Taisyklių 5 punkte nurodytų aplinkybių patyrė žalą.

10.Kartu su prašymu pateikiami nuosavybės teisę į turtą, kurio netekta ar kuriam padaryta nuostolių, patvirtinantys dokumentai, taip pat, esant galimybei, – nuostolių dydį ir (arba) patirtas arba patiriamas išlaidas pagrindžiantys dokumentai.

11. Ne vėliau kaip per 3 darbo dienas nuo prašymo gavimo dienos Savivaldybės administracijos direktoriaus pavedimu Savivaldybės administracijos Turto valdymo skyrius (toliau – Turto skyrius) parengia Savivaldybės administracijos direktoriaus įsakymo projektą dėl komisijosprašymams nagrinėti (toliau – komisija) sudarymo. Nagrinėdama prašymus, komisija nustato, ar išlaidos patirtos arba patiriamos ir nuostoliai padaryti dėl Taisyklių 5 punkte nurodytų aplinkybių, tiria aplinkybes, kuriomis patirtos arba patiriamos išlaidos ar padaryti nuostoliai, nustato jų dydį.

12. Komisija išnagrinėja prašymus ir ne vėliau kaip per 20 darbo dienų nuo jų gavimo teikia Savivaldybės administracijos direktoriui išvadas.

13. Savivaldybės administracijos direktorius, įvertinęs komisijos pateiktas išvadas, ne vėliau kaip per 7 darbo dienas nuo jų pateikimo priima sprendimą dėl lėšų Taisyklių 5 punkte nurodytų įvykių padariniams šalinti ir padarytiems nuostoliams iš dalies apmokėti skyrimo.

14. Savivaldybės administracijos direktoriaus įsakymo projektą dėl lėšų skyrimo iš rezervo rengia Turto skyrius. Rezervo lėšų dydis padarytiems nuostoliams iš dalies apmokėti kiekvienam subjektui, kuriam skiriamos rezervo lėšos, nustatomas proporcingai padarytų nuostolių dydžiui.

15. Lėšos turi būti naudojamos toms reikmėms, kurios nurodytos prašyme. Už lėšų panaudojimą pagal paskirtį atsako lėšų gavėjas.

**IV SKYRIUS**

**REZERVO LĖŠŲ APSKAITA**

16. Rezervo lėšų apskaitą tvarko Savivaldybės administracijos Apskaitos skyrius.

17. Rezervo lėšos naudojamos pagal atskirą asignavimų valdytojo patvirtintą biudžeto išlaidų sąmatą.

18. Nepanaudotos rezervo lėšos grąžinamos į savivaldybės biudžetą.

19. Savivaldybės administracijos Finansų skyrius rengia metinę rezervo lėšų panaudojimo ataskaitą, kuri teikiama tvirtinti Klaipėdos miesto savivaldybės tarybai kartu su savivaldybės biudžeto įvykdymo ataskaita.

20. Informaciją apie lėšų panaudojimą nuo metų pradžios per mėnesį nuo ataskaitinio ketvirčio pabaigos Apskaitos skyrius skelbia savivaldybės interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_